L-Ewwel Pitazz – Paragrafi 101-110 Ġesu', inti biss taf kif ir-ruħ, mgħaddsa fid-dlam, titniehed f'nofs dawn it-turmenti, u, minkejja dan kollu, tħossha għatxana għal Alla bħalma xufftejn jaqbdu bin-nar iħossu l-għatx għall-ilma. Hija tmut u tidbiel; hija tmut mewta mingħajr mewt; jiġifieri, hija ma tistax tmut. L-isforzi tagħha kollha jiġu fix-xejn; tinsab taħt id setgħana. Issa r-ruħ tiġi taħt is-setgħa tal-Ġust. It-tentazzjonijiet minn barra kollha jieqfu; kulma hemm madwarha jaqa' fis-skiet bħal persuna qiegħda tmut li titlef il-kuntatt ma' kollox madwarha: ir-ruħ tal-persuna, kollha kemm hi, tinsab f'idejn Alla l-Ġust, Alla għal tlett darbiet Qaddis – miċħuda għall-eternita' kollha! Dan il-mument huwa l-quċċata, u Alla biss jista' jipprova r-ruħ b'dan il-mod, għaliex Huwa biss jaf kemm tiflaħ tissaporti r-ruħ. Meta r-ruħ tkun għaddiet sewwa minn ġo dan in-nar infernali, tiġi, bħallikieku, mitfugħa għal rasha f'disperazzjoni kbira. Ruħi kellha esperjenza ta' dan il-waqt meta kont għal kollox waħdi fiċ-ċella tiegħi. Meta ruħi bdiet nieżla 'l isfel f'din id-disperazzjoni, ħassejt li t-tmiem kien qrib. Imma ħtaft b'saħħti kollha l-kurċifiss żgħir tiegħi u għafastu sew f'idi. U ħassejt ġismi jinfired minn ruħi; u għalkemm ridt immur għand is-Superjuri tiegħi, ma kienx baqagħli s-saħħa fiżika. Lissint l-aħħar kliem tiegħi: "Jiena nafda fil-Ħniena Tiegħek" – u deherli li kont ipprovokajt lil Alla għal korla dejjem ikbar. U issa għeriqt fid-disperazzjoni – u kulma kien għad baqagħli kienet tnehida ta' uġigħ li, minn ħin għal ħin, kien qiegħed jiċċarrat minn ruħi. Ir-ruħ tinsab fl-agunija – u deherli li kont ser nibqa' f'dan l-istat, għax, bis-saħħa tiegħi biss, ma stajtx noħroġ minnu. Kull darba li bdejt niftakar f'Alla beda jinfetaħ quddiemi oċejan ta' tbatija li ma jistax jitfisser bil-kliem, u xorta waħda minkejja dan hemm xi ħaġa ġewwa ruħi li tinġibed lejh, għalkemm hija jidhrilha li dan jiġri għal dan il-għan biss – li hija tbati iżjed. Meta hija tiftakar fl-imħabba li biha Alla qabel kien idawwarha, din tkun tip ta' tbatija oħra. Il-ħarsa Tiegħu tinfidha u kollox ġewwa r-ruħ jinħaraq taħt din il-ħarsa. Ftit ħin wara, waħda mis-sorijiet daħlet fiċ-ċella u sabitni kważi mejta. Hija beżgħet u marret issib id-Direttriċi tan-novizzi li, f'isem l-ubbidjenza qaddisa, ordnatli nqum mill-art. Saħħti reġgħet ġiet lura mill-ewwel, u qomt nirtogħod. Id-Direttriċi għarfet minnufih l-istat ta' ruħi u kellmitni dwar il-ħniena ta' Alla li ħadd ma jista' jifhimha, u qaltli: "Tinkwieta xejn Sor. Jiena qiegħda nordnalek dan b'ubbidjenza." Imbagħad qaltli: "Issa qiegħda nara, Sor, li Alla qiegħed isejjaħlek għal grad għoli ta' qdusija; il-Mulej irid jiġbdek qrib ħafna Tiegħu la Huwa ppermetta li jiġrulek dawn l-affarijiet hekk malajr. Kun fidila lejn Alla, Sor, għaliex dan huwa sinjal li Huwa jrid li jkollok post għoli fil-ġenna." Imma jien ma fhimt xejn minn dan il-kliem. Meta dħalt fil-kappella ħassejtni bħallikieku ruħi kienet inħelset minn kollox, bħallikieku kont għadni kif ġejt f'dak il-waqt minn id Alla. Intbaħt li ruħi ma setgħetx tittiefes u tintmess; ħassejtni bħala tifla żgħira. F'daqqa waħda rajt lill-Mulej ġewwa fija u Huwa qalli: Tibżax, binti; Jiena ninsab miegħek. F'dak il-waqt wieħed, id-dlam u t-turmenti kollha, għebu; is-sensi tiegħi imtlew ser ifuru b'ferħ li ma jistax jitfisser bil-kliem, s-setgħat ta' ruħi mtlew bid-dawl. Irrid inżid li, għalkemm ruħi kienet diġa' tinsab fir-raġġi ta' mħabbtu, xi ħjiel tat-torturi tiegħi tal-imgħoddi baqgħu fuq ġismi għal jumejn: wiċċ abjad karti u għajnejn bid-demm. Ġesu' biss jaf x'batejt. Dak li jiena ktibt huwa fqir ħafna jekk jiġi mqabbel mar-realta'. Ma nistax inpoġġieh fi kliem; donni ħassejtni li kont ġejt lura mid-dinja l-oħra. Inħoss mibgħeda għal dak kollu li hu maħluq; nersaq sabiex nitgeddes qrib il-qalb ta' Alla bħalma tagħmel tarbija ma' sider ommha. Issa qiegħda nara kollox b'mod differenti. Qed nagħraf dak li għamel il-Mulej ġewwa ruħi b'kelma waħda, u jiena ngħix b'dan. Nirtogħod bil-biża' meta niftakar f'din it-tortura li għaddejt minnha. Ma kontx nemmen li xi ħadd jista' jbati b'dan il-mod, li kieku m'għaddejtx minn din l-esperjenza jien stess. Din hija tbatija li hija spiritwali għal kollox. Imma f'din it-tbatija kollha u f'dan it-taqbid kollu, ma ħallejtx barra t-Tqarbin Imqaddes. Meta deherli li ma kellix nitqarben, mort, qabel it-Tqarbin, għand id-Direttriċi u għidtilha li ma stajtx nersaq lejn is-Sagrament, għax kien jidhirli li ma kellix nagħmel dan. Imma hi ma tatnix permess inħalli barra t-Tqarbin Imqaddes, u issa qiegħda nifhem li l-ubbidjenza biss kienet salvatni. Id-Direttriċi stess wara qaltli li l-provi tiegħi kienu għaddew malajr, "u dan seħħ biss għax inti kont tobdi, Sor; u kien permezz tal-qawwa tal-ubbidjenza li int għaddejt minn din it-taqbida b'daqshekk kuraġġ." Kien veru li l-Mulej stess ħariġni minn dan it-turment, imma l-fedelta' tiegħi għall-ubbidjenza veru li għoġbitu. Għalkemm dawn huma affarijiet tal-biża', ir-ruħ m'għandhiex titbeżża' żżejjed, għax Alla qatt m'hu ser jipprovana aktar milli nifilħu. Mill-banda l-oħra, jista' jkun li Hu qatt ma jibgħatilna tbatijiet bħal dawn, imma dan qiegħda niktbu għax, jekk il-Mulej jogħġbu jħalli xi ruħ tgħaddi minn tbatijiet bħal dawn, hi m'għandiex tibża' imma, sakemm ikun jiddependi mir-ruħ stess, għandha tibqa' fidila lejn Alla. Alla mhux ser jagħmel ħsara lir-ruħ bl-ebda mod, għax Huwa l-Imħabba nnfisha, u Huwa sejħilha għall-eżistenza tagħha f'din l-imħabba li ma tistax titkejjel. Imma meta jiena kont itturmentata b'dan il-mod, jien stess dan ma stajtx nifhmu. O Alla tiegħi, sirt naf li jien minix ta' din id-dinja; Inti, O Mulej, ferrajt dan l-għarfien profond ġewwa ruħi. L-għaqda tiegħi hija iktar mas-sema milli ta' l-art, għalkemm jiena bl-ebda mod ma nittraskura d-dmirijiet tiegħi. F'dak iż-żmien, ma kellix Direttur Spirtwali; ma kelli l-ebda tip ta' tmexxija. Tlabt lill-Mulej, imma Hu ma tanix Direttur. Ġesu' stess kien l-Imgħallem tiegħi minn ċkuniti sal-mument ta' issa. Huwa mexa miegħi fid-deżerti kollha u fil-perikli kollha. Qiegħda nara ċar li Alla biss seta' jgħaddini minn perikli hekk kbar mingħajr ma tiġrili l-ebda ħsara, b'ruħi bla mittiefsa, u jgħinni ngħaddi rebbieħa mid-diffikultajiet kollha, għalkemm dawn kienu tabilħaqq kbar ħafna. Meta ħriġt (...). Iktar tard, il-Mulej tani Direttur. Wara tbatijiet bħal dawn ir-ruħ tkun tinsab fi stat ta' safa kbir tal-ispirtu u tkun qrib ħafna ta' Alla. Imma jeħtieġli nżid ngħid li, waqt dawn it-turmenti spiritwali, hija tkun qrib ta' Alla, imma ma tkunx tista' tara. L-għajnejn tar-ruħ ikunu jinsabu mitfugħin fid-dlam, u għalkemm Alla jkun iktar qribha milli qatt tista' timmaġina r-ruħ li tkun qiegħda tbati, is-sigriet kollu jinsab fil-fatt li hi ma tkun taf xejn minn dan. Fil-fatt ir-ruħ tiddikjara li mhux biss Alla abbandunaha imma li hija l-oġġett tal-mibgħeda Tiegħu. B'liema mod serju huma effetwati l-għajnejn tar-ruħ! Meta tiġi milquta bid-dawl divin, ir-ruħ tgħid li dan id-dawl ma jeżistix, għalkemm huwa propju għax dan id-dawl divin jiddi b'tali mod hi ma tkunx tista' tara daqslikieku tkun għamiet. Imma minkejja kollox, wara tgħallimt li Alla jkun aktar qrib ir-ruħ f'waqtiet bħal dawn milli f'oħrajn, għax hi ma tkunx tista' ġġarrab dawn il-provi bl-għajnuna tal-grazzja ordinarja biss. Is-setgħat bla tarf ta' Alla u grazzja staordinarja jridu jkunu attivi hawnhekk, għax inkella r-ruħ taqa' mal-ewwel daqqa. O Mgħallem Divin, dak li jiġri ġewwa ruħi huwa xogħlok biss! Inti, O Mulej, ma nibżax tpoġġi lir-ruħ fuq xifer ta' preċipizzju terribbli fejn hija tieqaf, imdehxa u mbeżżgħa, u Inti mbagħad terġa' ssejħilha lura għandek. Dawn huma l-misteri Tiegħek li ħadd ma jista' jifhimhom.
Djarju ta' Swor Fawstina – L-1 Pitazz (par.101-110)